eurobetalingsområde
Eurobetalingsområde, område, hvor betaling med euro er harmoniseret; implementeret juni 2006-januar 2008. Området dækker alle EØS-landene, Monaco og Schweiz; i alt 33 lande, og har deltagelse af over 8500 pengeinstitutter (2013).
Initiativet til et eurobetalingsområde er skabt i fællesskab af Den Europæiske Centralbank, Europa-Kommissionen og de europæiske banker. Sidstnævnte er repræsenteret gennem Det Europæiske Betalingsråd (EPC), som er det koordinerende og besluttende organ for eurobetalingsområdet.
Idéen med eurobetalingsområdet er bl.a. at skabe en sameuropæisk infrastruktur for betalingsoverførsler af både kontantbeløb og debit- og kreditkorttransaktioner. Det retslige grundlag for området er Europa-Parlamentets og Det Europæiske Råds direktiv 2007/64/EF fra 13.11.2007 om betalingstjenester i det indre marked.
Indførelsen af eurobetalingsområdet medfører bl.a., at banker må opgive nationale betalingstjenester, fx direkte debitering og elektronisk fakturering til fordel for nye løsninger efter en eurobetalingsområde-standard. I første omgang omlægges alle nationale bankkontonumre, så kun IBAN-numre og BIC-koder kan anvendes i forbindelse med bankkonti. Fra og med 1.1.2011 sker alle betalingsoverførsler efter den nye internationale standard ISO 20022 XML for finansielle meddelelser.

Den Europæiske Centralbanks hjemmeside om eurobetalingsområdet
